- Տարածքային մասնագիտացված դատարանները ստեղծվել էին Դատական օրենսգրքի ընդունմամբ։ Այդ ժամանակ ես պաշտոնավարում էի վճռաբեկ դատարանի նախագահի պաշտոնում։ Ի դեպ, ասեմ, որ ես այդ լուծման ակտիվ կողմնակիցը չէի, սակայն օրենսգիրքը մշակող մասնագիտական հանձնաժողովը նման կարծիք էր ձևավորել և օրենսդիրը համաձայնել էր այդ մոտեցմանը։ Բայց այս երկու դատարանակազմական լուծումները ես չէի համեմատի, քանզի տարբեր հարցեր են լուծվել այս որոշումներով։ Նախկինում գործող տարածքային մասնագիտացված դատարաններն ստեղծվել էին քրեական և քաղաքացիական առավել բարդ գործերը մասնագիտական տեսանկյունից ավելի արհեստավարժ դատարանների կողմից քննության միջոցով առավել որակյալ արդարադատություն ապահովելու նպատակով։ Նպատակին հասա՞նք, թե՞ ոչ․ իմ կարծիքով՝ ոչ։ Պատճառներից չխոսենք, առավել ևս օրվա ակտուալ թեման այլ է։ Երևանի միասնական առաջին ատյանի դատարանի ստեղծումն այլ խնդիրների լուծմանն էր ուղղված․ ապահովել դատավորների համաչափ ծանրաբեռնվածությունը: Այս խնդիրն օրհասական էր դարձել հատկապես քրեական գործերով մինչդատական վարույթի հետ կապված, փորձել ավելի մատչելի և արագ դարձնել արդարադատությունը Երևանում։ Ժամանակի ընթացքում կերևա այս որոշման արդյունավետությունը։ Կապրենք կտեսնենք։